Vkusno i totxka

Vkusno i totxka (, «Gozo-gozoa eta kitto») janari lasterra eskaintzen duen jatetxe-kate errusiarra da, 2022an sortutakoa.

 Historia 
2022ko martxoaren 8an, Ukrainako inbasioa eta Errusiari ezarritako zehapen ekonomikoak direla eta, McDonald's enpresak Errusian operazioak aldi baterako etetea iragarri zuen. Aldi berean, Errusiako langileei soldatak ordaintzen jarraituko zuela adierazi zuen.

Maiatzaren 16an, enpresak Errusia guztiz uztea erabaki zuen eta errusiar negozio osoa Aleksandr Govorri saldu zion, 15 urteren buruan berriro erosteko aukerarekin. Pertsona juridikoak bere horretan jarraitu zuen, baina izena aldatu zioten Sistema PBO bihurtzeko. 

Oleg Paroiev Errusiako McDonald's-eko zuzendari nagusiak bere karguan jarraitu zuen, baina The Times of Israel egunkariaren arabera, Vkusno i totxka katearen benetako jabea Arsen Kanokov Kabardino-Balkariako senataria da.

Ekainaren 9an, jatetxe-kate berriak logotipoa argitaratu zuen: patata frijituak irudikatzen dituzten bi marra hori eta hanburgerra irudikatzen duen zirkulu gorri-laranja bat.
Ekainaren 12an, Moskuko McDonald's jatetxe ohien lekuetan 15 jatetxe ireki zituzten Vkusno i totxka izen berriarekin. Ekainaren 13an, beste 50 jatetxe ireki zituzten Moskun eta Moskuko oblastean. Uztailaren hasieran katea San Petersburgora iritsi zen.

2022ko azaroan, kateak 830 jatetxe zituen Errusiako 62 subjetu federaletan.

2022 amaieran, enpresak 11.300 milioi errubloko galerak izan zituen.

 Menua 
Menuak berdin jarraitu zuen, baina plateren izenei Mc aurrizkia kendu zitzaien. 2022ko irailean, enpresak Coca-Cola markako edariak Dobry markako edari analogoekin ordezkatu zituen.

2024ko urtarriletik aurrera, kateak honako plater hauek eskaintzen ditu (ordezkatzen dituzten McDonald'seko platerak parentesi artean daude)::

 hanburgerra, cheeseburgerra eta cheeseburger bikoitza;
 Big Hit (Big Mac) eta Big Hit bikoitza;
 Grand (McRoyal), Grand bikoitza eta Grand Deluxe;
 Big Special (Big Tasty), Big Special bikoitza, Big Special Junior, Big Special Spicy Mix eta Big Chicken Burger (Big Tasty Chicken);
 fishburgerra (Filet-O-Fish) eta fishburger bikoitza;
 chickenburgerra (Junior Chicken), Chicken Hit (McChicken), Chicken Hit perretxikoekin, Chicken Premier (Seriously Chicken) eta Chicken Premier perretxikoekin;
 eskandinaviar burgerra eta eskandinaviar oilasko-burgerra;
 Caesar Roll (McWrap), Big Special Roll, Shrimp Roll, Fresh Roll eta Chicken Fresh Roll;
 patata frijituak, patata frijitu handiak, patata ziriak eta patata xerrak;
 oilasko-nuggetak, oilasko-zerrendak, mozzarella dipperrak, gazta eraztunak, ganbak, sagar xerrak eta azenario makilak;
 Dobry Cola (Coca-Cola), Dobry Cola Zero Sugar (Coca-Cola Zero Sugar), Dobry Orange (Fanta), Dobry Lemon-Lime (Sprite), Lipton Ice Tea Lemon, Lipton Ice Tea Green, pontxe beroa, irabiatua, izozkia, Ice Deluxe (McFlurry), tea, kafea eta zukua;
 Kids Combo (Happy Meal);
 krepeak, arrautzopila, gerezi-tarta eta norvegiar baia-tarta.

 Kritika 

 Logotipoa eta izena 
Jatetxe-katea ireki zenetik, VK eta Twitter sare sozialetako erabiltzaile askori ez zitzaien Vkusno i totxka izena gustatu luzeegia eta erabiltzeko deserosoa izateagatik.

2022ko ekainaren 9an aurkeztutako logotipoa ere kritikatu zuten. Interneteko erabiltzaileek Marriott hotel-katearen logotipoekin, Matosmix portugaldar enpresaren logotipoarekin eta Bangladeshko banderarekin duen antzekotasuna adierazi zuten.

2022ko ekainaren 15ean, Sergei Ponkratov Primorski kraian jarduten zuen Jeda i totxka (Janaria eta kito) jatetxe-kateko buruak plagioa salatu zuen.

 Janari-kalitatea 
2022ko uztailaren 3an, Moskuko Khoroxovo-Mniovniki auzoko Vkusno i totxka jatetxeko bisitari batek hanburgerrean zegoen lizuna salatu zuen. Twitterreko erabiltzaileak ere kexatzen hasi ziren kateak iraungitako saltsak saltzen zituela eta hanburgerretan intsektuen hankak eta zatiak aurki zitezkeela.

 Erreferentziak 

 Kanpo estekak 
  Webgune ofiziala 

Kategoria:Errusiako enpresak
Kategoria:2022an sortutako enpresak
Kategoria:Janari lasterra